นายกรัฐมนตรี ลงพื้นที่ จังหวัดยโสธร-อุบลราชธานี ติดตามสถานการณ์น้ำ และเยี่ยมผู้ประสบอุทกภัย พร้อมอนุมัติในหลักการ 6 โครงการบริหารจัดการน้ำของจังหวัดยโสธร
พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ลงพื้นที่ติดตามสถานการณ์น้ำและเยี่ยมผู้ประสบอุทกภัยใน จ.ยโสธร และ จ.อุบลราชธานี โดยมี พล.อ.อนุพงษ์ เผ่าจินดา รมว.มหาดไทย นายศักดิ์สยาม ชิดชอบ รมว.คมนาคม ร.อ.ธรรมนัส พรหมเผ่า รมช.เกษตรและสหกรณ์ นายดิสทัต โหตระกิตย์ เลขาธิการนายกรัฐมนตรี นายฉัตรชัย พรหมเลิศ ปลัดกระทรวงมหาดไทย และคณะ โดยจุดแรกนายกรัฐมนตรี นั่งรถตรวจสภาพปัญหาในพื้นที่ประสบอุทกภัยริมแม่น้ำชีและแม่น้ำยัง ที่ไหลมาบรรจบกัน อ.เมือง จ.ยโสธร และเยี่ยมผู้ประสบอุทกภัยที่วัดกลางศรีไตรภูมิ ศูนย์ช่วยเหลือผู้ประสบอุทกภัย อ.เมือง จ.ยโสธร       นายกรัฐมนตรี กล่าวกับประชาชนที่ประสบอุทกภัย ว่า พระบาทสมเด็จพระเจ้าอยู่หัว ทรงห่วงประชาชน จึงได้ย้ำมากับรัฐบาลให้ดูแลประชาชนอย่างเต็มที่ ซึ่งปีนี้น้ำฝนที่ตกลงมามีปริมาณมากกว่าปกติ ทำให้ลำน้ำสาขาที่มีขนาดเล็ก ทั้งลำเซบาย ลำน้ำยัง ลำน้ำชี และลำน้ำมูล ไม่สามารถรองรับมวลน้ำที่มีจำนวนมากไว้ได้ และจากสถานการณ์โลกที่เปลี่ยนแปลงไป จึงต้องการให้ทุกคนปรับเปลี่ยนการดำเนินชีวิต ทำเกษตรผสมผสาน ให้มีน้ำเพียงพอ มีดินที่มีคุณภาพ เพื่อรับมือกับสถานการณ์ที่เกิดขึ้น ขณะที่รัฐบาล ยืนยัน ที่จะช่วยเหลือ และหามาตรการเยียวยาผู้ประสบอุทกภัยตามกฎหมาย ให้เป็นไปตามระเบียบการเงินการคลัง        ทั้งนี้ นายกรัฐมนตรี ยังอนุมัติในหลักการ 6 โครงการ ที่ทางจังหวัดเสนอ ได้แก่ โครงการ ที่คณะรัฐมนตรี ได้อนุมัติงบประมาณไปแล้ว แต่อยู่ระหว่างรองบประมาณ 3 โครงการ คือ โครงการศึกษาออกแบบและก่อสร้างระบบป้องกันน้ำท่วมชุมชนเมืองยโสธร งบประมาณ 206.4 ล้านบาท //โครงการศึกษาออกแบบและก่อสร้างการพผันน้ำจากแม่น้ำชี บ้านกุดกง ตำบลเขื่องคำ อำเภอเมืองยโสธร ลงสู่ลำเซบาย บ้านหนองเสียว ตำบลกู่จาน อำเภอคำเขื่อนแก้ว พร้อมก่อสร้างอาคารบังคับน้ำและระบบกระจายน้ำงบประมาณ 400 ล้านบาท //โครการศึกษาออกแบบและก่อสร้างแก้มลิงลำน้ำยัง พร้อมก่อสร้างคันพนังกั้นน้ำลำน้ำยัง จากบ้านใหม่ชุมพร-บ้านแจ้น้อย เพื่อระบายน้ำจากลำน้ำยังก่อนลงสู่แม่น้ำชี งบประมาณ 200 ล้านบาท //และโครงการเพิ่มเติมอีก 3 โครงการ ได้แก่ โครงการศึกษาออกแบบ และก่อสร้างฝ่ายกั้นแม่น้ำชี แห่งที่ 2 จังหวัดยโสธร งบประมาณ 400 ล้านบาท // โครงการศึกษาออกแบบ และก่อสร้างคันพนังกั้นน้ำลำเซบาย บ้านเชียงเพ็ง- บ้านโนนตูม จังหวัดยโสธร งบประมาณ 20 ล้านบาท // และโครงการศึกษาออกแบบและก่อสร้างประตูระบายน้ำคลองไข่นุ่น เพื่อระบายน้ำจากลำน้ำยัง ก่อนลงสู่แม่น้ำชี งบประมาณ 15 ล้านบาท โดยมอบหมายหน่วยงานที่เกี่ยวข้องดูรายละเอียด เพราะใกล้จะถึงช่วงพิจารณางบประมาณรายจ่ายประจำปี 2563 แล้ว        จากนั้น นายกรัฐมนตรี ได้มอบถุงยังชีพให้กับผู้ประสบอุทกภัยในจังหวัดยโสธร และเยี่ยมผู้ป่วยติดเตียง ที่เข้ามาพักในบริเวณศูนย์ช่วยเหลือผู้ประสบภัย วัดกลางศรีไตรภูมิ จากนั้นนายกรัฐมนตรี และคณะ เดินทางต่อไปยัง จ.อุบลราชธานี เพื่อเยี่ยมผู้ประสบอุทกภัยที่ศูนย์อำนวยการแก้ไขอุทกภัยของเทศบาล ต.บ้านกอก อ.เขื่องใน และเดินทางกลับกรุงเทพฯ ในช่วงค่ำวันเดียวกัน